લોકસભા ચૂંટણીમાં મોદી અને શાહની રણનીતિ સામે ત્રણેય યુવા નેતાઓ ઢીલા સાબિત થયા | Hardik Patel Jignesh Mevani And Alpesh Thakor Magic Did Not Work For Congress - Lok Sabha Election | I Am Gujarat
Gujarati News Lok Sabha Election લોકસભા ચૂંટણીમાં મોદી અને શાહની રણનીતિ સામે ત્રણેય યુવા નેતાઓ ઢીલા સાબિત...
લોકસભા ચૂંટણીમાં મોદી અને શાહની રણનીતિ સામે ત્રણેય યુવા નેતાઓ ઢીલા સાબિત થયા
Published: May 24, 2019 09:53 am IST
1/7હાર્દિક, અલ્પેશ અને જિજ્ઞેશની ત્રિપુટી કંઈ ના કરી શકી
ગાંધીનગર: ગુજરાતના રાજકારણમાં ઉથલપાથલ મચાવનારા ત્રણ યુવા નેતાઓ હાર્દિક પટેલ, જિજ્ઞેશ મેવાણી અને અલ્પેશ ઠાકોરે કોંગ્રેસનો સાથ પસંદ કરીને 2017નીગુજરાત વિધાનસભાની ચૂંટણીની હવા બદલી હતી. 18 મહિના બાદ યોજાયેલી લોકસભા ચૂંટણીમાં આ ત્રણેય નેતાઓ એક્કો સાબિત થશે તેવી વિપક્ષની આશા ઠગારી નીકળી. પોતાના જૂના કેસના કારણે હાર્દિક પટેલ લોકસભા ચૂંટણી લડી ના શક્યો. તો બીજી તરફ લોકસભા ચૂંટણી પહેલા જ અલ્પેશ ઠાકોરે કોંગ્રેસના તમામ પદ પરથી રાજીનામું આપી દીધું. જ્યારે જિગ્નેશ મેવાણી રાજ્યમાં ચૂંટણી પ્રચાર દરમિયાન ગાયબ રહ્યો.
2/7હેલિકોપ્ટરમાં ફર્યો પણ જાદુ ના ચાલ્યો
25 વર્ષનો પાટીદાર નેતા હાર્દિક પટેલ પ્રધાનમંત્રી નરેંદ્ર મોદી અને ભાજપ અધ્યક્ષ અમિત શાહનો સૌથી મોટો ટીકાકાર છે. તેને કોંગ્રેસે ગુજરાતમાં સ્ટાર પ્રચારક તરીકે ઉતાર્યો અને સભા સ્થળે પહોંચવા માટે હેલિકોપ્ટરની પણ વ્યવસ્થા કરી. તેમ છતાં હાર્દિકનો જાદુ ના ચાલ્યો. પાટીદારોના પ્રભુત્વવાળી જામનગર, જૂનાગઢ, અમરેલી, મહેસાણા, સુરત અને અમદાવાદ પૂર્વ લોકસભા બેઠકો પર હાર્દિકે જોરશોરથી પ્રચાર કર્યો પરંતુ કોંગ્રેસ અહીં ગાબડું ન પાડી શકી.
3/7અનામત આંદોલનથી ચર્ચામાં આવ્યો હાર્દિક
2015માં અનામત આંદોલન શરૂ કરીને હાર્દિકે રાષ્ટ્રીય કક્ષાએ પોતાનું નામ ગૂંજતું કર્યું અને પોતાને પાટીદારોના નેતા તરીકે પ્રસ્થાપિત કર્યો. આ વર્ષે કેંદ્ર સરકારે જનરલ કેટેગરીમાં આવતા આર્થિક પછાત લોકો માટે નોકરી અને શિક્ષણમાં 10 ટકા અનામત જાહેર કરતાં હાર્દિકે સ્વીકાર્યું કે લડત પૂરી થઈ. સ્થાનિક કોંગ્રેસ પાસે કોઈ શક્તિશાળી નેતૃત્વ નહોતું ત્યારે હાર્દિકે તક ઝડપી લીધી.
4/7લોકસભા ચૂંટણી પહેલા જ અલ્પેશે છોડ્યો કોંગ્રેસનો સાથ
ક્ષત્રિય ઠાકોર સેનાના પ્રમુખ અલ્પેશ ઠાકોરનું 2017ની વિધાનસભા ચૂંટણી પહેલા કોંગ્રેસ અધ્યક્ષ રાહુલ ગાંધીએ પોતે સ્વાગત કર્યું હતું. 43 વર્ષીય અલ્પેશ ઠાકોર OBC સમાજ માટે ભાજપ સામે જંગે ચડ્યો. કોંગ્રેસને આશા હતી કે, અલ્પેશ ઠાકોરની મદદથી ઠાકોર સમાજના જંગી મતો દ્વારા ઉત્તર ગુજરાતની બેઠકો આંચકી લેવામાં સફળતા મળશે. ઉત્તર ગુજરાતની બેઠકોમાં પાટણ, મહેસાણા, સાબરકાંઠા અને બનાસકાંઠાનો સમાવેશ થાય છે. હવે ગણગણાટ છે કે, લોકસભા ચૂંટણી પહેલા કોંગ્રેસની આશા પર પાણી ફેરવવાના ઈનામ રૂપે વિજય રૂપાણી સરકારમાં અલ્પેશ ઠાકોરને મંત્રી પદ મળે તેવી સંભાવના છે.
5/7જિજ્ઞેશ મેવાણી પ્રચારમાંથી જ ગાયબ રહ્યા
હાર્દિક પટેલ અને અલ્પેશ ઠાકોર લોકસભા ચૂંટણી વખતે ગુજરાતના રાજકારણમાં સક્રિય હતા. ત્યારે વડગામના અપક્ષ ધારાસભ્ય જિજ્ઞેશ મેવાણી જેને કોંગ્રેસે ટેકો આપ્યો છે તે બિહારના બેગુસરાઈમાં કન્હૈયા કુમારના પ્રચારમાં વ્યસ્ત હતા. 2016માં ઉના કાંડ બાદ 38 વર્ષીય જિજ્ઞેશ મેવાણીએ ગુજરાતના વિવિધ જિલ્લાઓમાં ફરીને દલિતોના હકની લડાઈ શરૂ કરતાં તેનું નામ જાણીતું થયું. જો કે, 2019ની ચૂંટણીમાં ગુજરાત પ્રચાર દરમિયાન મેવાણી ડોકાયો પણ નહીં.
6/7અલ્પેશ ઠાકોરે ભાજપની જીત અંગે કહ્યું…
ભાજપની જીત અને કોંગ્રેસની હાર પર ત્રણેય યુવા નેતાઓએ પ્રતિક્રિયા આપી છે. અલ્પેશ ઠાકોરે કહ્યું, "આ નકારાત્મક વિચારસરણીની હાર છે. કોંગ્રેસના નકારાત્મક પ્રચારથી લોકો કંટાળી ગયા હતા એટલે જ તેમણે સ્થિર અને પ્રામાણિક નેતૃત્વમાં વિશ્વાસ મૂક્યો. નેતૃત્વ (પીએમ નરેંદ્ર મોદી) દેશના હિતમાં મજબૂત નિર્ણય લે છે. કોંગ્રેસે સર્જિકલ સ્ટ્રાઈક પર ઉઠાવેલા સવાલ હારનું કારણ બન્યા. કોંગ્રેસનું નેતૃત્વ નબળું છે અને જમીની હકીકતથી દૂર છે. જીતવા માટે તેઓ વિવાદ ઊભા કરે છે. કોંગ્રેસની હાર તેમના જૂઠ્ઠાણાં, ઘમંડ અને વિશ્વાસઘાતની હાર છે."
7/7હાર્દિક અને જિજ્ઞેશે શું કહ્યું?
હાર્દિક પટેલે કહ્યું, "આ કોંગ્રેસની નહીં પરંતુ બેરોજગારી, ખેડૂતોની સમસ્યા, મહિલા સશક્તિકરણના મુદ્દા અને સામાન્ય માણસને સ્પર્શતા દરેક મહત્વના મુદ્દાની હાર થઈ છે. આજે દેશની જનતાની હાર થઈ છે. કોંગ્રેસના દરેક કાર્યકર્તાની મહેનતને સલામ છે અને જ્યાં સુધી જીતીશું નહીં ત્યાં સુધી મહેનત કરતાં રહીશું." જિજ્ઞેશ મેવાણીએ કહ્યું, "હવે મોદીજી આખા દેશને ફાસીવાદ વ્યવસ્થામાં ફેરવી દેશે. આ લોકોની સહિયારી નિષ્ફળતા અને ગાંડપણ છે. જ્યારે લોકોનો સમૂહ સત્ય ઉપર જૂઠ્ઠાણાંને અને લોકશાહીના બદલે ફાસીવાદને પસંદ કરે ત્યારે આવા પરિણામ આવે છે. આપણે આ દેશને વિપક્ષના સહારે ન છોડી શકીએ. હવે લોકોએ જાગૃત થવાની જરૂર છે."